
A. [bookmark: _Toc494113138]NAZIV PREDMETA 
Filmska kultura 
B. [bookmark: _Toc494113139]ODREĐENJE PREDMETA
Filmska kultura je izborni jednogodišnji nastavni predmet u sedmom ili osmom razredu, tj. trećem ciklusu osnovnoškolskog obrazovanja. Neophodnost uvođenja ovog predmeta ogleda se u potrebi za prepoznavanjem relevantnosti filma i dubljim razumijevanjem savremene ekranske kulture. 
Širom Evrope prepoznat je snažan uticaj filma na društveni, etički, intelektualni, multikulturalni i emocionalni razvoj pojedinca. Film tako doprinosi mogućnosti kritičke samospoznaje i razumijevanja svijeta oko sebe. Prilikom izrade studije Okvir za filmsko obrazovanje (engl. A Framework for Film Education), Britanski filmski institut je krenuo od same definicije filmske pismenosti koju su objasnili kao “nivo razumijevanja filma, sposobnost svjesnog izbora filma zasnovanog na želji za saznanjem, kompetentnost kritičkog gledanja filma i analize njegove sadržine, kinematografskih i tehničkih aspekata, kao i sposobnost upotrebe (manipulacije) filmskog jezika i tehničkih sredstava za produkciju 'pokretnih slika' (Reid, 2012: 316)“. U Sloveniji, kroz Nacionalnu strategiju razvoja filmske pismenosti, ističe se da je „svrha filmskog obrazovanja stvaranje kritičkog i kreativnog gledaoca/gledateljke, koji/koja razumije film i sposoban/sposobna je da svoje iskustvo i razumijevanje prenese u obliku riječi ili kroz drugi vid kreativne interpretacije. Programi i projekti filmskog obrazovanja nude mladim gledaocima/ gledateljkama podršku pri dugotrajnom procesu razvijanja pomenutih sposobnosti i podstiču proaktivnost, istraživanje i upornost“ (Strategija razvoja nacionalnega programa filmske vzgoje, 2016: 5).
Filmsko obrazovanje je prepoznato kao ključ filmske pismenosti i u okviru programa Evropske komisije - Kreativna Evropa, u kojoj se pri oblikovanju smjernica za definisanje uslova i kriterijuma pojedinačnih programa podrške audiovizuelnih sadržaja i projekata (u okviru potprograma Media) razmatraju elementi filmske pismenosti i obrazovanja. Elementi filmske edukacije su na taj način uključeni u posebne  konkurse, koji za cilj imaju povećano prisustvo i dostupnost evropskih filmskih i audiovizuelnih djela, odnosno povećanje publike. 
Filmski centar Crne Gore, kao krovna nacionalna institucija za sprovođenje djelatnosti od javnog interesa u kinematografiji, u kontinuitetu podržava neformalne oblike filmskog obrazovanja koji se sprovode u okviru filmskih festivala ili radionica van formalnog obrazovnog sistema. U cilju pripreme programa za uvođenje Filmske kulture kao izbornog predmeta u treći ciklus osnovnog obrazovanja, sprovedeno je i istraživanje o gledalačkim navikama kod djece i mladih od 6 do 18 godina, kao i istraživanje o upotrebi filma kao nastavnog resursa u osnovnim i srednjim školama u Crnoj Gori. Istraživanja pokazuju  jasnu potrebu za sistematičnijim pristupom u smislu ponude filmskih naslova, načina gledanja i analize filmskih djela, kao i načina korišćenja filma kao medija u svrhe cjelovitog razvoja ličnosti učenika i učenica.  
Na osnovu svega navedenog, javni interes za integraciju filmskog obrazovanja predstavlja stvaranje uslova za strukovno, sistematsko i kontinuirano sprovođenje obrazovno-vaspitnih aktivnosti koje bi dovele do bolje percepcije, razumijevanja i evaluacije filmskih i audiovizuelnih djela, kao i audiovizuelnih sadržaja u kinematografiji i medijima u okviru različitih formata i platformi.
Predmet će doprinijeti razvoju viših kognitivnih procesa, analize i kritičkog vrednovanja filmskog i audiovizuelnog sadržaja, kao i kompetencija za kreativno izražavanje pokretnim slikama. Učenici i učenice će upoznati film kao umjetničku formu, kulturni proizvod i medij komunikacije. Integrisanim pristupom teorije i prakse filmska kultura će podstaći razvoj vizuelne kulture, medijske pismenosti, kritičkog mišljenja, kreativnosti, društvene svijesti i digitalnih kompetencija neophodnih za život u 21. vijeku.
Na osnovu znanja stečenih na času, učenici i učenice će biti u stanju da imenuju osnovne elemente filmskog jezika; razlikuju filmske forme, žanrove i stilske pravce uz razumijevanje konteksta njihovog istorijskog razvoja i šireg društvenog značaja; da analiziraju filmska djela i razvijaju kreativnost kroz praktične zadatke. Uzimajući u obzir da učenici i učenice ovoga uzrasta i sami stvaraju audiovizuelne sadržaje, ovaj predmet će ih osposobiti da kreativno izraze svoje emocije, stavove i  ideje. 
Tabela 1: Broj časova namijenjen nastavi izbornog predmeta Filmska kultura
	Razred
	Sedmični broj časova 
	Ukupni broj časova
	Obavezni dio
(80−85%)
	Otvoreni dio
(15 do 20%)
	Teorijska nastava (TN)
	Vježbe i ostali vidovi

	VII
	1
	34
	28
	6
	8
	26

	VIII
	1
	34
	28
	6
	8
	26




C. [bookmark: _Toc494113140]CILJEVI PREDMETA

Opšti ciljevi nastavnog predmeta Filmska kultura za osnovnu školu su:
1. Upoznavanje osnovnih elemenata filmskog jezika (kadar, plan, ugao, montaža, zvuk, boja);
2. Razumijevanje razlike između igranog, dokumentarnog i animiranog filma;
3. Usvajanje znanja o glavnim etapama razvoja filma i značajnim autorima;
4. Poznavanje najvažnijih žanrova i stilskih pravaca u filmskoj umjetnosti;
5. Razvijanje sposobnosti analize i interpretacije filmskog djela uz korišćenje odgovarajuće terminologije;
6. Osposobljavanje za kritičko sagledavanje audiovizuelnih sadržaja (film, serije, reklame, društvene mreže);
7. Razvijanje kreativnosti kroz praktične zadatke (pisanje recenzije, storyboard, kratak video rad);
8. Razvijanje komunikacione i prezentacione vještine kroz diskusije i timski rad;
9. Formiranje pozitivnog odnosa prema kulturnoj raznolikosti i estetskim vrijednostima filma;
10. Razvijanje medijske pismenosti i odgovornog, etičkog stava prema upotrebi slike i zvuka u savremenom društvu.
11. Uvažavanje tuđih stavova i razvijanje kulture dijaloga;
12. Razvijanje empatije i timskog rada;
13. Podsticanje i razvijanje čitalačke pismenosti putem sistematskog upoznavanja učenika/učenica sa osnovama filmskog jezika, narativnim strukturama, vizuelnom interpretacijom i kritičkim pristupom audiovizuelnim sadržajima.


D. [bookmark: _Toc494113141]POVEZANOST SA DRUGIM PREDMETIMA I MEĐUPREDMETNIM TEMAMA
Značaj filmskog obrazovanja dolazi do izražaja najviše u okviru povezivanja više različitih predmeta/oblasti. Filmsko obrazovanje uz primjenu principa kroskurikularnosti – kao načina za ispunjenje zajedničkih ciljeva različitih predmeta i nastavnih planova može ponuditi brojne mogućnosti nadogradnje ishoda i sadržaja različitih predmeta, odnosno njihovog kombinovanja i saradnje prilikom izvođenja nastave. Sama priroda filma je takva da udružuje različite vrste umjetnosti i nauka: književnost i jezik, likovnu umjetnost, muziku, filozofiju, sociologiju i psihologiju, pa sve do prirodno-matematičkih, tehničkih i ekonomskih nauka. To znači da se film može integrisati u sve nastavne predmete i oblasti.  Uspostavljanjem kurikularne povezanosti Filmske kulture sa drugim predmetima, nastavnici/nastavnice mogu učenicima/učenicama uspješno približiti i druge sadržaje: jezičke, umjetničke, naučne i sportske. Na drugoj strani, kroz upotrebu filma kao masovnog medija, možemo učenicima/učenicama približiti i mnoge druge discipline i na taj način ih bolje motivisati s obzirom na to da film omogućava brojne kurikularne kombinacije i sagledavanje problema iz više perspektiva, tj. njihovo rješavanje.
Sadržaji u predmetnom programu Filmska kultura koreliraju sa nastavnim predmetima: 
1. Crnogorski - srpski, bosanski, hrvatski jezik i književnost (analiza filmskih adaptacija književnog djela, poređenje narativne strukture knjige i filma, razvoj vještina pisanja (scenario, filmska kritika itd), razvijanje jezičkih vještina slušanja, čitanja, kao i vještine „čitanje između redova“ kroz diskusije o filmovima). 
2. Likovna kultura (vizuelna kompozicija, boja, svijetlo i sjenka u slikarstvu i filmu, istorija umjetnosti i razvoj vizuelne kulture, scenografija i kostimografija kao primijenjene umjetnosti). 
3. Muzička kultura (uloga muzike i zvuka u filmu, filmska muzika kao umjetnička forma, dizajn zvuka i zvučni efekti). 
4. Istorija (dokumentarni film kao istorijski izvor, istorijski filmovi i reprezentacija prošlosti, film kao ogledalo društvenih promjena).
5. Geografija (film kao sredstvo za upoznavanje različitih kultura i prostora). 
6. Strani jezici (gledanje filmova na stranim jezicima sa ili bez titlova). 
7. Informatika i tehnologija (digitalne tehnologije u filmskoj produkciji, osnove montaže i korišćenje softvera, digitalna distribucija i streaming platforme).
8. Građansko vaspitanje (etika reprezentacije i stereotipi u filmu, film kao sredstvo za kritičko promišljanje o društvenim pojavama, savremenim fenomenima i promjenama). 
9. Fizika (film kao tehnološki izum koji je od optičke igračke prerastao u umjetnost). 
10. Matematika (važnost „rampe“, zlatnog presjeka, uglova i planova snimanja). 
11. Hemija (laboratorijska obrada filmske trake). 
12. Biologija (retinalna perzistencija i „tromost“ ljudskog oka).  

Međupredmetne oblasti/teme su sadržaji koji omogućavaju da se u opšteobrazovni kurikulum uključe određeni ciljevi i sadržaji obrazovanja koji nijesu dio formalnih disciplina ili pojedinih predmeta ili koji su po strukturi interdisciplinarni. Takvi sadržaji doprinose integrativnom pristupu opšteg obrazovanja i u većoj mjeri povezuju sadržaje pojedinih predmeta. Filmska kultura kao predmet u tom smislu doprinosi: 
· digitalnoj pismenosti (učenici/učenice razvijaju kompetencije u korišćenju digitalnih alata za kreiranje i dijeljenje filmskog sadržaja); 
· obrazovanju za održivi razvoj (kroz ekološke dokumentarce i filmove o klimatskim promjenama, učenici/učenice razvijaju svjesnost o globalnim izazovima); 
· interkulturnom obrazovanju (izlaganje svjetskoj kinematografiji omogućava učenicima/učenicama da razviju razumijevanje drugih kultura); 
· obrazovanju za ljudska prava (filmovi kao alat za podizanje svjesnosti o nediskriminaciji, rodnoj ravnopravnosti i poštovanju ljudskih prava).
	

E. [bookmark: _Toc494113142]OBRAZOVNO-VASPITNI ISHODI PREDMETA

[bookmark: _Toc494113146]RAZRED 7. i/ili 8.

	Obrazovno-vaspitni ishod 1 
Na kraju učenja učenik/učenica će moći da objasni osnovne elemente filmskog jezika. 

	Ishodi učenja 
Tokom učenja učenik/učenica će moći da: 
· Imenuje osnovne elemente filmskog jezika (kadar, plan, ugao snimanja, pokret kamere);
· Upoređuje različite vrste planova (opšti, srednji, krupni, detalj);
· Objasni kako različiti uglovi snimanja (ptičja perspektiva, žablja perspektiva, normalan ugao) utiču na percepciju gledaoca/gledateljke;
· Identifikuje osnovne pokrete kamere (panorama, vožnja, zum).


	Didaktičke preporuke za realizaciju obrazovno-vaspitnog ishoda:

a) Sadržaji/pojmovi: film, kadar, scena, sekvenca, promjenljivi plan, promjenljivi ugao, montaža.

b) Aktivnosti učenja: 
· Gledaju film i imenuju pojedinačne filmske elemente i izražajna sredstva; 
· Analiziraju načine korišćenja različitih izražajnih sredstava u odnosu na sadržaj filma (priču, temu, ideju);
· Komentarišu kako izbor plana, ugla, kompozicije kadra, boje, svijetla, optičkog ili fizičkog pokreta kamere, utiče na emocionalnu reakciju gledaoca/gledateljke;
· Fotografišu ili snimaju kratke video sekvence koristeći različite kadrove;
· Opisuju razliku između statične i dinamične kamere;
· Upoređuju isti sadržaj snimljen iz različitih uglova; 
·  Opisuju razlike u značenju različitih uglova i planova;
· Kreiraju jednostavnu vizuelnu priču koristeći različite kadrove bez dijaloga.


c) Broj časova realizacije (okvirno): 4


	Obrazovno-vaspitni ishod 2 
Na kraju učenja učenik/učenica će moći da razlikuje igrani, dokumentarni i animirani film. 
	

	Ishodi učenja 
Tokom učenja učenik/učenica će moći da:
· Prepozna osnovne filmske rodove i medije;
· Razlikuje igrani, dokumentarni i animirani film u odnosu na prikazivanje stvarnog i imaginarnog svijeta i izražavanje kreativnosti različitim filmskim sredstvima; 
· Upoređuje funkcije i namjene različitih filmskih rodova, kao i osnovne razlike u njihovom odnosu prema stvarnosti i fikciji;
· Objašnjava na konkretnim primjerima karakteristike svakog roda (npr. igrani: glumci/glumice, dokumentarni: stvarni događaji i svjedočanstva, animirani: crtež, lutke, digitalni modeli).


	Didaktičke preporuke za realizaciju obrazovno-vaspitnog ishoda:

a) Sadržaji/pojmovi: filmski rod; igrani film; dokumentarni film; animirani film; fikcija; stvarnost; fantazija; autentičnost.

b) Aktivnosti učenja: 
· Gledaju kratke primjere sva tri filmska roda i zajednički ih upoređuju;
· Vode razgovor o granicama između stvarnosti i fikcije u filmu;
· Rad u grupama: svaka grupa analizira jedan rod i prezentuje rezultate drugima;
· Opisuju i analiziraju izražajna sredstva u različitim filmskim rodovima;
· Kreiraju jednostavne filmske ideje ili adaptacije kraće književne forme uz određivanje i obrazloženje kojem bi rodu pripadala.

c) Broj časova realizacije (okvirno): 5


	Obrazovno-vaspitni ishod 3
Na kraju učenja učenik/učenica će moći da opiše glavne etape razvoja filma i imenuje značajne autore/autorke ili djela. 

	Ishodi učenja 
Tokom učenja učenik/učenica će moći da:
· Navede ključne etape razvoja filma (nijemi, zvučni, kolor, digitalni film);
· Poveže istorijske, društvene, političke i tehničke promjene sa razvojem kinematografije;
· Objasni kako su društvene i tehnološke promjene uticale na filmski jezik;
· Imenuje značajne autore i autorke i prepozna njihova reprezentativna djela;
· Prepozna razlike u stilskim i estetskim tendencijama između epoha;
· Poveže razvoj filmskog jezika sa dramskim umjetnostima, vizuelnom i medijskom kulturom, odnosno da objasni razliku i međusobne uticaje;
· Razumiju s društveno-istorijskog aspekta ulogu žene/muškarca u filmskoj umjetnosti. 


	Didaktičke preporuke za realizaciju obrazovno-vaspitnog ishoda:

a) Sadržaji/pojmovi: istorija filma; nijemi film; zvučni film; kolor film; digitalni film; filmski autor; kinematografija; Holivud; žanrovi; evropska i svjetska kinematografija; stil; ideologija; film i društvo; film i tehnologija; film i druge umjetnosti; reprezentacija.

b) Aktivnosti učenja: 
· Prate kratki teorijski osvrt i prezentaciju uz projekciju filmskih isječaka iz različitih epoha razvoja filma;
· Izrade vremenske lente događaja u razvoju filma sa ključnim autorima/autorkama i djelima;
· Kratko prezentuju film po svom izboru i objašnjavaju njegov uticaj, ali u širem istorijskom, društvenom i kulturalnom kontekstu - razumijevanje reprezentacije i stereotipa na osnovu istraživačkih zadataka (rod, rasa, manjina itd)
· Diskutuju o uticaju tehnoloških inovacija (kamera, boja, digitalni efekti) na filmski izraz.

c) Broj časova realizacije (okvirno): 4


	Obrazovno-vaspitni ishod 4
Na kraju učenja učenik/učenica će moći da prepozna obilježja osnovnih filmskih žanrova i stilova. 

	Ishodi učenja 
Tokom učenja učenik/učenica će moći da:
· Imenuje osnovne ikonografske elemente u filmu;
· Identifikuje strukturu priče;
· Uoči dramski sukob kao temelj priče; 
· Objasni norme i zakone koji definišu žanrovske konvencije;
· Razlikuje osnovne filmske žanrove (komedija, akcija, drama, vestern, triler, naučna fantastika, horor, mjuzikl). 


	Didaktičke preporuke za realizaciju obrazovno-vaspitnog ishoda:

a) Sadržaji/pojmovi: filmski rod, filmski žanr, ikonografija, motiv, žanrovske konvencije, dramski sukob.

b) Aktivnosti učenja: 
· Na osnovu nastavnih materijala i pokaznih filmskih primjera analiziraju strukturu priče;
· Objašnjavaju načine korišćenja različitih izražajnih sredstava u kontekstu građenja strukture priče i građenja atmosfere filma;
· Opisuju pojedinačne i zajedničke elemente u slici koji definišu ikonografiju filma; 
· Analiziraju pojedinačne i zajedničke elemente različitih žanrovskih vrsta. 

c) Broj časova realizacije (okvirno): 4


	Obrazovno-vaspitni ishod 5
Na kraju učenja učenik/učenica će moći da analizira odabrani film prema ključnim elementima (tema, likovi, žanr, stil). 

	Ishodi učenja 
Tokom učenja učenik/učenica će moći da:
· Objasni temu i ideju odabranog filma;
· Razlikuje  glavne i sporedne likove;
· Klasifikuje likove prema njihovoj ulozi i značaju u narativu odabranog filma (protagonista/protagonistkinja, antagonista/antagonistkinja, itd);
· Identifikuje sporedne teme i motive koji upotpunjuju glavni idejno-tematski okvir filma;
· Identifikuje poruku ili stavove koje film prenosi kroz pristup temi;
· Objasni kako se filmska priča razvija kroz različite narativne faze (ekspozicija, zaplet, kulminacija, peripetija, rasplet);
· Razlikuje univerzalne karakteristike teme i one koje su specifične i usko vezane za određeno vrijeme, prostor i kulturu;
· Opiše društveni kontekst u kojem se radnja filma odvija;
· Analizira karakterne osobine glavnih likova;
· Objasni motivaciju glavnih likova;
· Opiše razvojni i transformativni put (character arc) na primjeru glavnog lika; 
· Objasni kako vizuelni stil (kadriranje, uglovi i pokret kamere, svijetlo, paleta boja) utiče na kreiranje emocija;
· Opiše kako zvučni efekti i muzika (dizajn zvuka) unutar određene scene ili sekvence utiču na kreiranje atmosfere i emotivne reakcije kod gledaoca/gledateljke;
· Opiše uticaj montažnog pristupa na emotivni doživljaj scene ili sekvence;
· Objedini sve elemente analize (tema, likovi, žanr, stil) u koherentan osvrt na film.


	Didaktičke preporuke za realizaciju obrazovno-vaspitnog ishoda:

a) Sadržaji/pojmovi: tema, ideja, motiv, motivacija, žanr, hibridni žanr, poruka filma, karakterizacija, razvoj lika, glavni lik, sporedni lik, protagonista/protagonistkinja, antagonista/antagonistkinja, stil, vizuelni stil, kompozicija, dizajn zvuka, atmosfera, zvučni efekti, dizajn svijetla, paleta boja, autor/autorka, autorski pristup, montaža...

b) Aktivnosti učenja: 
· Analiziraju u grupi odabrane filmove u cjelini ili ključne scene/sekvence;
· Diskutuju u grupi o temi i ideji filma;
· Pišu samostalno kratke biografije likova zarad boljeg razumijevanja motivacije i   međusobnih odnosa likova;
· Kreiraju vizuelne prikaze strukture priče i odnosa likova;
· Slušaju filmsku muziku u cilju izražavanja emocionalnog doživljaja i povezivanja sa temom i atmosferom filma.  

c) Broj časova realizacije (okvirno): 7


	Obrazovno-vaspitni ishod 6
Na kraju učenja učenik/učenica će moći da izrađuje jednostavnu recenziju, storyboard ili kratak sinopsis filmske ideje.

	Ishodi učenja 
Tokom učenja učenik/učenica će moći da:
· Napiše jednostavan osvrt na film primjenjujući osnovne elemente analize filmskog sadržaja (tema, likovi, poruka, atmosfera, filmski jezik);
· Predstavi storyboard kao vizuelni plan kratkog filmskog zapisa koristeći osnovne principe kadriranja i kompozicije;
· Napiše kratak sinopsis filmske ideje u kojem jasno izražava glavnu temu, tok radnje i ključne likove;
· Izražava svoje stavove i estetske utiske o filmu na kulturan i argumentovan način;
· Sarađuje u grupnom radu kroz razmjenu ideja i kreativno oblikovanje filmske zamisli.


	Didaktičke preporuke za realizaciju obrazovno-vaspitnog ishoda:

a) Sadržaji/pojmovi: recenzija, sinopsis, storyboard. 

b) Aktivnosti učenja: 
· Razgovaraju o temi, likovima, poruci, atmosferi i muzici filma na osnovu nastavnih materijala i pokaznih filmskih primjera; 
· Uočavaju osnovne djelove recenzije filma;
· Pišu kratki osvrt na film;
· Osmišljavaju u grupi kratke filmske ideje (npr. scena iz svakodnevnog života, školska situacija, humoristička epizoda);
· Kreiraju sinopsis u odnosu na predložene filmske ideje;
· Kreiraju storyboard ili kratki slikovni plan filma u odnosu na predložene ideje;
· Prezentuju sinopsis i storyboard.

c) Broj časova realizacije (okvirno): 4


	Obrazovno-vaspitni ishod 7
Na kraju učenja učenik/učenica će moći da diskutuje i argumentuje stav o umjetničkoj i društvenoj vrijednosti filma u grupnom radu ili javnoj prezentaciji.

	Ishodi učenja 
Tokom učenja učenik/učenica će moći da:
· Objašnjava umjetničke i društvene poruke filma kroz temu, likove, dijalog, muziku i vizuelni izraz;
· Formuliše lični stav o umjetničkoj i društvenoj vrijednosti filma uz upotrebu osnovnih filmskih pojmova (kadar, scena, motiv, simbol, žanr);
· Argumentuje svoje mišljenje koristeći primjere iz filma i poređenjem s drugim umjetničkim djelima ili životnim situacijama;
· Učestvuje u diskusiji ili grupnom radu; 
· Uvažava tuđe stavove; 
· Reaguje konstruktivno na mišljenja drugih;
· Javno prezentuje zajednički ili lični stav o filmu koristeći jasan i kulturan govor;
· Razvija kritički odnos prema filmskim sadržajima i razumije uticaj filma na društvo i pojedinca.


	Didaktičke preporuke za realizaciju obrazovno-vaspitnog ishoda:

a) Sadržaji/pojmovi: tema i poruka filma, likovi i njihovi odnosi, lični doživljaj i estetski sud, upotreba filmskih elemenata kao dokaza za iznošenje stava, kultura dijaloga i rasprave.

b) Aktivnosti učenja: 
· Gledaju film;
· Izdvajaju umjetničke elemente i društvene poruke filma;
· Diskutuju kroz grupni rad;
· Kreiraju javne prezentacije.

c) Broj časova realizacije (okvirno): 6




Prijedlog filmova za nastavu[footnoteRef:1]:  [1:  Predloženi filmovi će biti dostupni na posebnoj platformi koju će za ove namjene kreirati Filmski centar Crne Gore.] 

1. Zov divljine (Kris Sanders, 2020, SAD, igrani) učenicima/učenicama pruža snažnu priču o hrabrosti, prijateljstvu i borbi za opstanak, što su teme bliske njihovom razdoblju odrastanja i razvoja vlastitih vrijednosti. Film podstiče empatiju jer prikazuje duboku vezu čovjeka i životinje te važnost povjerenja i lojalnosti. Učenici/učenice mogu lako povezati film sa nastavnim sadržajima iz maternjeg jezika, posebno ako su čitali istoimeni roman Džeka Londona, čime se produbljuje njihovo razumijevanje književnosti. Vizuelni efekti i animacija životinja pružaju odličnu priliku za učenje o savremenoj filmskoj tehnologiji i filmskim izražajnim sredstvima. Film podstiče učenike/učenice na promišljanje o odnosu čovjeka prema prirodi, važnosti slobode i odgovornosti prema živim bićima, što je važno za njihov etički i emocionalni razvoj.
/ Knjiga o džungli  (Džon Favro, 2016, SAD, animirani) učenicima/učenicama pruža mogućnost da uživaju u avanturi koja istražuje teme identiteta, tolerancije, pripadanja i pronalaženja vlastitog mjesta u svijetu. To su ujedno i pitanja koja su nerijetko jako bliska adolescentima/adolescentkinjama. Kroz odnos Moglija sa životinjama džungle, učenici/učenice mogu razmišljati i diskutovati o odnosu čovjeka i prirode, kao i prihvatanju različitosti. Kao rimejk animirane verzije iz 1967. godine, koja je inače nastala po istoimenoj Kiplingovoj zbirci priča, film kombinuje narativne elemente iz animirane verzije sa određenim novijim narativnim elementima, što stvara prostor za komparativnu analizu i razumijevanje kako se ista priča, ne mijenjajući svoju poruku, može ispričati i vizuelno predstaviti na različite načine.
/ Hari Poter (Kris Kolumbus, 2001, VB, igrani) uvodi učenike/učenice u maštovit i bogato razvijen svijet koji podstiče kreativnost, maštu i interesovanje za čitanje. Film obrađuje važne teme odrastanja poput prijateljstva, hrabrosti, odgovornosti i borbe za ono što je ispravno. Kroz različite likove i njihove odluke učenici/učenice uče o empatiji, timskom radu i prevazilaženju ličnih strahova. Vizuelni efekti, muzika i filmska atmosfera pružaju odličan primjer savremenih filmskih tehnika i mogu se povezati sa nastavom iz medijske kulture. Film podstiče razgovor o moralnim vrijednostima, razlikovanju dobra i zla te važnosti istrajnosti, što doprinosi emocionalnom i socijalnom razvoju učenika/učenice.
2. Pinokio (Giljermo del Toro, 2022, SAD, animirani) nudi duboku i emotivnu priču o identitetu, ljubavi i prihvatanju, što je posebno važno za učenike/učenice koji prolaze kroz fazu intenzivnog ličnog razvoja. Film prikazuje odnos između roditelja i djece na realističniji i zreliji način, otvarajući prostor za razgovor o porodičnim vrijednostima i razumijevanju. Zahvaljujući predivnoj stop-motion animaciji, učenici/učenice mogu naučiti mnogo o umjetničkim tehnikama, vizuelnom pripovijedanju i posebnostima animirane filmske forme. Film obrađuje teme kao što su poslušnost, moralni izbori, odgovornost i lični integritet, podstičući mlade da razmišljaju o sopstvenim postupcima i vrijednostima. Del Torova verzija nudi drugačiju, zreliju interpretaciju klasične priče, pomažući učenicima/učenicama da shvate kako se književna djela mogu kreativno i umjetnički adaptirati u različite filmske vizije.
3. Kapetan Fantastični (Met Ros, 2016, SAD, igrani) na komunikativan i promišljen način prikazuje alternativni model odrastanja i porodičnog života što učenicima i učenicama otvara prostor da razmišljaju o odnosu pojedinca prema društvenim normama. Film kroz perspektivu djece i njihovog oca obrađuje teme obrazovanja, slobode, odgovornosti i zajedništva. Tema filma podstiče učenike/učenice da kritički preispituju vrijednosti koje dobijaju iz porodice, škole i šire zajednice. 
4. Tamo gdje su divlji stvorovi (Spajk Džonzi, 2009, SAD, animirani) nudi emocionalno pristupačan i vizuelno maštovit prikaz unutrašnjeg svijeta djeteta koje se suočava sa osjećajem usamljenosti i potrebe za pripadanjem. Učenici i učenice lako povezuju fantastične elemente sa stvarnim dječijim emocijama, čime film postaje koristan za razgovor o emocionalnoj inteligenciji i odrastanju. Kroz bajkovite slike i stilizovanu animaciju film otvara teme odnosa između mašte i stvarnosti, granica slobode i konflikata unutar grupe. U pedagoškom smislu omogućava analizu vizuelne metafore, dizajna likova i načina na koji estetika ogleda psihologiju glavnog junaka.
/ Ostrvo pasa (Ves Anderson, 2018, SAD, animirani) učenicima/učenicama nudi jedinstven vizuelni doživljaj koji razvija i njeguje estetsku osjetljivost i gradi odnos prema animaciji kao posebnoj umjetničkoj formi. Film je smješten u futurističkom japanskom gradu Megasaki, gdje korumpirani gradonačelnik progoni sve pse na udaljeno ostrvo smeća, a dvanaestogodišnji dječak Atari kreće u potragu za svojim izgubljenim psom. Ova priča o lojalnosti, prijateljstvu i borbi protiv nepravde podstiče učenike/učenice na razmišljanje o građanskoj hrabrosti i važnosti stajanja u odbranu onih koji su marginalizovani i nemaju glas.
5. Moj brat juri dinosauruse (Stefano Ćipani, 2019, ITA, igrani) je nagrađivani italijansko-španski film koji govori o nesavršenostima i različitostima u vremenu kada se stremi savršenom životu koji se predstavlja na društvenim mrežama. Film učenicima/učenicama pruža toplu i emotivnu priču o odrastanju i prihvatanju, kao lekciju o empatiji i toleranciji. Na estetski veoma kvalitetan način, kroz autentične i raznolike likove, učenicima/učenicama se pruža prostor za identifikaciju i razmišljanje o sopstvenim predrasudama i stereotipima. Film posebno edukuje učenike/učenice o problemima i iskustvima koja im nijesu poznata, te obogaćuje njihov svijet i inspiriše na bolji i tolerantniji. Vjerujemo da je ovo film koji nam pomaže da hrabro živimo i duboko volimo. Priča koja se usuđuje biti emotivna, govori iz srca i, nadamo se, ostaje u srcima svoje publike.
6. Princeza Mononoke (Hajao Mijazaki, 1997, JPN) je remek-djelo koje nudi znatno dublji moralni i ekološki sloj od tipičnih animiranih filmova tretirajući mladu publiku sa intelektualnim poštovanjem. Kroz vizuelno fascinantan sukob između industrijalizacije i prirode film izbjegava jednostavnu podjelu na "dobro i zlo" prikazujući antagonistkinju gospođu Eboši kao kompleksnu liderku koja štiti odbačene slojeve društva, što podstiče učenike/učenice na kritičko razmišljanje o progresu i empatiji. Iako sadrži scene intenzivnog nasilja i mitskog horora koje opravdavaju predloženu starosnu granicu, film služi kao vrhunski prozor u japansku kulturu i filozofiju "mono no avare" (prolaznosti stvari), učeći tinejdžere/tinejdžerke da se istinska hrabrost ne ogleda u borbi, već u pronalaženju načina da se "vidi očima neokaljanim mržnjom."
7. Mala mama (Selin Sijama, 2021, FRA, igrani) je film koji istražuje pitanja tuge, empatije i porodičnih veza kroz oči mlade Neli, koja se nakon smrti svoje bake magično sprijateljuje sa svojom majkom kao djevojčicom u njenom djetinjstvu. Kroz suptilnu fantaziju u priči se miješa hirovitost s emocionalnom dubinom, što može pomoći predtinejdžerima/predtinejdžerkama da razumiju težinu gubitka i komplikovanih odnosa na siguran, uzrastu primjeren način. Pripovijedanje usmjereno na dijete podstiče diskusije o mašti, generacijskim vezama i emocionalnoj otpornosti, što film čini savršenim za gledanje u učionici. 
8. Slučajno sam napisala knjigu (Nora Lakos, 2025, HUN, igrani) je film koji slavi transformativnu moć pisanja. Na poetičan način ohrabruje mlade ljude da se suoče sa svojim strahovima i izazovima, jer je to prvi korak ka sreći i samospoznaji. Kroz humor i izuzetno senzitivni jezik film istražuje teme poput suočavanja s gubitkom ili reorganizacijom porodice, što su iskustva s kojima se djeca često susreću u svakodnevnom životu. U filmu pisanje postaje metafora za velika životna pitanja. Vizuelni stil je razigran i poetski, slova oživljavaju na ekranu stvarajući sanjivu lirsku atmosferu koja nas poziva u unutrašnji svijet protagoniste. 
9. Prekasno je da se umre mlad (Dominga Sotomajor, 2018, CHL, igrani) prije svega pruža primjer vizuelnog pripovijedanja atmosfere nasuprot tradicionalnom pripovijedanju vođenom zapletom, čime prisiljava mlade gledaoce/gledateljke da pređu s pasivnog gledanja na aktivnu analizu. Koristeći minimalističku estetiku kako bi uhvatila "tihi haos" ruralne komune 1990. godine, rediteljka Dominga Sotomajor stvara snažnu nacionalnu alegoriju: lična tranzicija protagonistkinje Sofije u žensko doba direktno odražava krhku tranziciju Čilea u demokratiju nakon Pinočeove diktature. Za učenike/učenice filmske kulture film služi kao sofisticirana studija o tome kako kinematografija i kadriranje mogu prenijeti unutrašnje emocije, poput nemira i neizvjesnosti adolescencije, efikasnije od dijaloga, istovremeno pružajući inspirativan primjer savremenog ženskog liderstva u globalnoj kinematografiji.

10. E.T. (Stiven Spilberg, 1982, SAD, igrani) na nježan i univerzalan način govori o prijateljstvu, empatiji i prihvatanju različitosti. Kroz odnos dječaka Eliota i vanzemaljskog bića učenici/učenice mogu razumjeti kako se teme straha od nepoznatog i potrebe za povezanošću manifestuju u svakodnevnim situacijama. Dodatno, film podstiče raspravu o tome kako društvene institucije i autoriteti reaguju na ono što odstupa od normi otvarajući prostor za razgovor o toleranciji i humanosti.

11. Kraljica Katve (Mira Nair, 2016, SAD, igrani) je izuzetno motivišuća istinita priča o djevojčici iz ugandskog sirotinjskog naselja koja postaje šahovska šampionka, koja dekonstruiše pojam uspjeha i društvene klase. Režiserka Mira Nair maestralno koristi živopisan vizuelni stil kako bi prikazala dostojanstvo i otpornost, umjesto da se oslanja na puko sažaljenje, što omogućava da se sa učenicima/učenicama diskutuje o sistemskom siromaštvu i važnosti mentorskog rada. Film afirmiše intelektualnu snagu kao sredstvo emancipacije, učeći mlade da njihovo porijeklo ne definiše njihove domete, dok istovremeno pruža rijedak i autentičan uvid u savremenu afričku urbanu kulturu kroz objektiv jedne od najznačajnijih svjetskih rediteljki.
12. Wall E (Endrju Stenton, 2008, SAD, animirani) predstavlja značajan i danas ne tako često zastupljen pristup pripovijedanju koji će učenicima/učenicama pokazati kako se kompleksne emocije i priče mogu prenijeti gotovo bez upotrebe dijaloga, a to je jako važno posebno zbog adekvatnog shvatanja moći i dometa filmskog jezika. Kao što je bila praksa tokom samih početaka filma kao umjetnosti, Wall-E na originalan način pokazuje kako se emocije uspješno mogu izraziti kroz pokret, zvuk i vizuelne detalje umjesto riječi. Posebno značajan aspekt filma je i njegova snažna ekološka poruka koja će podstaći učenike/učenice na kritičko razmišljanje o odgovornosti svih nas prema životnoj okolini, kao i o prijetnjama i posljedicama nekontrolisanog konzumerizma po budućnost cjelokupnog društva, dok će kroz odnos dva robota učenici/učenice učiti o empatiji, povezanosti i ljudskosti koja nadilazi fizički oblik, podstičući ih na promišljanje o tome šta nas zaista čini ljudima.
13. Vadjda (Haifa al-Mansur, 2012, SAU, igrani) prati desetogodišnju djevojčicu koja se prijavljuje na takmičenje u recitovanju Kur'ana kako bi kupila zeleni bicikl, čin "tihe pobune" u društvu u kojem je mobilnost djevojčica strogo regulisana. Film predstavlja svojevrsnu studiju kulturne hibridnosti i otpora kroz koju učenici/učenice mogu analizirati kako rediteljka Haifaa al-Mansour koristi zapadne motive (poput rock muzike i Converse patika) kako bi se suprotstavila "monotoniji sivo-smeđe boje" okruženja protagonistkinje, simbolizirajući most između tradicionalnih vrijednosti i modernih težnji.
14. Naš dom (Jun Ga-un, 2019, KOR, igrani) prati tri mlade djevojke - Hanu, Yoomi i Yoojin - koje formiraju duboku vezu dok pokušavaju "spasiti" svoje porodice od raspada tokom ljetnjeg raspusta. Film se ističe upotrebom intimne, naturalističke kinematografije; ekstremni krupni planovi i živahno, optimistično osvjetljenje služe da naglase "iskrenost govora tijela" kod djece, prikazujući njihove emocionalne borbe kao okruženje s visokim ulozima u poređenju s političkom dramom odraslih.
15. Tito i ja (Goran Marković, 1992, JUG, igrani) na duhovit i razumljiv način prikazuje odrastanje dječaka u specifičnom istorijskom periodu, što učenicima/učenicama pomaže da lakše shvate istorijski kontekst života u SFRJ. Film kroz dječiju perspektivu otvara važne teme kao što su idolizacija, autoritet i kritičko razmišljanje, što je značajno za oblikovanje njihovog samostalnog stava. Učenici/učenice mogu uočiti kako se istorijski i društveni konteksti odražavaju na svakodnevni život ljudi, naročito djece i porodica. Film pruža mogućnost da se analiziraju filmska izražajna sredstva kao što su humor, naracija i kontrast između ličnog i kolektivnog identiteta. Gledanje ovog filma podstiče mlade da razgovaraju o slobodi mišljenja, individualnosti i načinu na koji društvo utiče na formiranje njihovih vrijednosti.
16. Persepolis (Maržan Satrapi, 2007, FRA, animirani) predstavlja izuzetan obrazovni resurs koji kroz pristupačan autobiografski način priča priču o odrastanju djevojčice u Iranu u doba revolucije. Ovaj animirani film prikazuje složenost istorije, društvenih ograničenja i političke promjene iz perspektive pojedinca i učenike/učenice inspiriše na dublje razmišljanje o kulturi i slobodi, a posebno o rodnim (ne)jednakostima. Nastao prema istoimenoj grafičkoj noveli, film obiluje izuzetnim stilskim i tehničkim posebnostima, kojima se kroz ličnu i emotivnu priču glavne junakinje propovijeda o univerzalnim slobodarskim vrijednostima. 
17. Planeta 7693 (Gojko Berkuljan, 2024, CG, igrani) je crnogorski porodični film koji predstavlja izvanredan resurs za diskusiju o osjećanjima i odnosima. Ova zanimljiva priča prati dječaka sa supermoćima koji uz pomoć djevojčice koju upoznaje u drugoj dimenziji pokušava da pomogne svojoj posvađanoj porodici. Film na taj način istražuje teme različitosti, prijateljstva i suočavanja sa porodičnim problemima, te učenike/učenice podstiče da razmišljaju i o saradnji i prijateljstvu. Film je posebno važan jer predstavlja lokalnu zbilju u kojoj učenici/učenice mogu prepoznati savremene vršnjačke trendove, specifičnosti koje nosi njihovo okruženje, kao i probleme koji se javljaju u savremenom crnogorskom društvu i porodičnim zajednicama. 
18. Mali vojnici (Bato Čengić, 1967, JUG, igrani) pruža učenicima/učenicama mogućnost da započnu važne razgovore o ratu, nasilju i njegovim dugoročnim posljedicama po one najmlađe. Film prati djecu u sirotištu koja igraju ratne igre, pokazujući kako djeca palih partizana i žrtava rata reprodukuju nasilje koje su doživjela, sve dok ne stignu do tragičnih posljedica. Lišen bilo kakve vrste uljepšavanja stvarnosti i romantičarskog prikazivanja rata, na sirov i surov način gledaoce/gledateljke suočava sa destruktivnim ishodima beskrupuloznog nasilja i dehumanizacije. Učenici/učenice kroz ovaj film mogu razumjeti kako rat ostavlja duboke psihološke traume i kako nasilje nije samo stvar jednog trenutka, već nešto što se generacijski prenosi i neminovno nasljeđuje.
19. My Octopus Teacher (Džejms Rid, Pipa Erlih, 2020, JAR, dokumentarni) je dokumentarni film nagrađen prestižnom nagradom Američke filmske akademije, koji predstavlja izuzetno edukativno štivo o ekologiji i odnosu čovjeka i prirode. Film posjeduje izvanredan potencijal za korelaciju sa drugim predmetima – biologijom, ekologijom i psihologijom, jer govori o životu hobotnice u prirodnom staništu, o kontaktu čovjeka sa divljim životinjama koji dovodi do psihičkog i fizičkog iscjeljenja i duboke transformacije ljudi, te ukazuje na krhkost ekosistema i na moć prirode. Posebno ovaj emotivni film koji pripovijeda u prvom licu, učenike/učenice uči strpljenju, empatiji i poštovanju prema životu drugih. 
20. Ja sam Greta (Nejtan Grosman, 2020, SWE, dokumentarni) dokumentarac o ekološkoj aktivistkinji Greti Tunberg omogućava učenicima/učenicama da iz neposredne perspektive prate razvoj jednog globalnog aktivističkog pokreta, ali i ličnu priču tinejdžerke koja se bori za (klimatsku) pravdu. Film podstiče mlade da razmišljaju o aktivizmu, odgovornosti i snazi pojedinca da utiče na društvene promjene. Autor filma posebnu pažnju posvećuje medijskom pritisku kojem je Greta izložena, tako učenici i učenice mogu razumjeti ulogu medija, javnog diskursa i emocija u savremenim društvenim procesima. Film omogućava dobru osnovu za analizu dokumentarnih tehnika kao što su opservacijski stil, montaža i upotreba arhivskih materijala.
21. Kompilacija animiranih filmova Dušana Vukotića učenicima/učenicama otkriva bogatstvo domaće i regionalne filmske istorije i pokazuje kako je jugoslovenski animirani film kroz istrajnost i ingenioznost pojedinaca postao cijenjen van svojih granica. Dušan Vukotić je bio jugoslovenski filmski reditelj, animator i karikaturista, poznat kao pionir moderne animacije u bivšoj Jugoslaviji i vodeća figura Zagrebačke škole animiranog filma. Uspjeh njegovog kratkometražnog animiranog filma „Surogat" (1961) predstavlja istorijski trenutak u jugoslovenskoj kinematografiji, jer je osvojio jednu od najprestižnijih nagrada u svijetu filma. Dobitnik je Oskara za najbolji kratki animirani film 1962. godine, postavši prvi animirani film proizveden izvan Sjedinjenih Američkih Država koji je osvojio ovu značajnu nagradu. Ovaj desetominutni film bez dijaloga na originalan i visoko stilizovan način satirično komentariše konzumerizam i površnost modernog života, što ga ujedno čini vanvremenskim i uvijek aktuelnim. Osim „Surogata" značajni su i filmovi „Piccolo" i „Koncert za mašinsku pušku", kao i „Igra" koji je takođe bio nominovan za Oskara, posebno važan zbog svoje snažne antiratne poruke. Kratkometražni formati su izuzetno pogodni za kolektivno gledanje i analizu na času, dok univerzalne teme omogućavaju učenicima/učenicama da percipiraju animirani film kao ozbiljnu umjetničku formu koja može komunicirati kompleksne ideje na originalan i nesvakidašnji način.
22. Dokumentarni filmovi Bana Bastaća - Branislav Bane Bastać jedan je od najosobenijih filmskih autora sa ovih prostora čiji rad zaslužuje savremenu prezentaciju i novu revalorizaciju kako bi bio približen današnjim publikama. Njegovi ključni kratki dokumentarni filmovi, poput Mali voz (1960), Selo Tijanje (1961), Žedne česme (1962), 900 ruku (1964), prikazuju Crnu Goru u trenutku intenzivne transformacije, gdje se prepliću tradicionalni načini života i socijalistička modernizacija. Kroz inovativne narativne postupke, pažljivo komponovane kadrove i suptilan, često apsurdan humor, Bastać prikazuje društveni mikrokosmos. Ove relevantne teme i danas mogu pozvati učenike i učenice da razumiju kako se društveni kontekst odražava na svakodnevnicu ljudi. Filmovi omogućavaju analizu specifičnih dokumentarnih tehnika (vizuelnog kolaža, naratorskog komentara i opservacijskog stila) podstičući kritičko razmišljanje o društvenim promjenama i načinu na koji film interpretira stvarnost.
23. Crnogorska filmska baština - Gledanje filmova crnogorske kulturne baštine omogućava učenicima/učenicama da kroz savremeni medij otkriju bogatstvo tradicije, jezika i narodnih običaja svoje zemlje. Kroz ove filmove učenici/učenice uočavaju kako se istorijske ličnosti, događaji i legende prenose na film te tako produbljuju znanje iz školskog gradiva. Filmovi pomažu mladima da razviju osjećaj kulturnog identiteta i pripadnosti, što je posebno važno u periodu adolescencije. Učenici/učenice uče da prepoznaju specifičan vizuelni stil, simboliku i filmski jezik crnogorske kinematografije, čime jačaju svoju medijsku i umjetničku pismenost. Nakon gledanja filmova učenici/učenice su motivisani da razgovaraju, analiziraju i kreativno promišljaju o tradiciji, društvu i savremenim izazovima Crne Gore. Uključivanjem ovih filmova u nastavu učenici/učenice dobijaju priliku povezati sadržaje iz različitih oblasti i poetika autora poput Živka Nikolića, Vlatka Gilića, Velimira Stojanovića, Krsta Škanate, Zdravka Velimirovića.
24. Ova dobra zemlja (Vladimir Perović, 2024, MNE, dokumentarni) nudi fokusiran uvid u savremeno crnogorsko ruralno okruženje i život ljudi čija svakodnevica oslikava dublje društvene i ekonomske procese. Film učenicima/učenicama pruža priliku da sagledaju vezu između čovjeka i prirode, tradicije i modernizacije, te da razumiju specifičnosti lokalnog konteksta. Učenici/učenice mogu sve analizirati kroz naizgled jednostavne slike pokrećući velike teme poput identiteta, opstanka i vrijednosti zajedništva.
25. Moje nevjerovatno ljeto sa Tesom (Stiven Vuterlod, 2019, NL, igrani) na autentičan način prikazuje iskustvo odrastanja koje će učenici/učenice lako prepoznati i čije će elemente povezati sa trenucima iz vlastitog života. Film istražuje teme porodice, pripadanja i potrage za identitetom na način pristupačan mladoj publici. Priča se bavi ozbiljnim temama kao što su strah od gubitka, usamljenost i potraga za korijenima, ali to čini sa toplinom i humorom primjerenim uzrastu. Film je zasnovan na romanu koji je postao bestseler u Holandiji, što pruža mogućnost povezivanja sa nastavom književnosti i diskusiju o filmskoj adaptaciji.
26. Kix (David Mikulan, 2024, HUN, dokumentarni) je dirljiv mađarski dokumentarac koji iz lične perspektive reditelja prikazuje načine na koji okruženje oblikuje mladu osobu, te posljedice zanemarivanja u procesu vaspitanja i obrazovanja. Film prati dvanaestogodišnjaka tokom jedne decenije, od uličnih igara preko porodičnih i školskih problema do izazova odraslog doba i tragičnih događaja, koji ga prisiljavaju da preuzme odgovornost za sebe i svoju mlađu sestru. Ovaj rijedak filmski portret radničke porodice u Budimpešti učenicima/učenicama otvara teme siromaštva, disfunkcionalne porodice, socijalne isključenosti i odrastanja.
27. Moj život kao tikvica (Klod Bara, 2016, CH, animirani) je nagrađivani animirani film, rađen u stop-motion tehnici i kao takav predstavlja izuzetan primjer analize filmskog jezika i estetike. Koristeći ovaj suptilni animacijski stil, film ima izuzetan obrazovni potencijal za istraživanje teških tema iz stvarnog života poput zlostavljanja, zanemarivanja i gubitka, na način pristupačan mladoj publici. Ispričan iz perspektive djeteta, što ga čini izuzetno efikasnim alatom za edukatore, film podstiče diskusiju o emocionalnom stanju, empatiji i značaju porodice. Primarna poruka filma je o otpornosti djece i njihovoj sposobnosti da pronađu sreću i nakon traumatičnog iskustva. 

F. [bookmark: _Toc494113147]DIDAKTIČKE PREPORUKE ZA REALIZACIJU PREDMETA

Didaktičke preporuke za izborni predmet Filmska kultura uvažavaju specifičnu i kompleksnu prirodu filma kao interdisciplinarnog medija. Filmska kultura ne bi trebalo da bude svedena samo na gledanje filmova, već podrazumijeva razumijevanje filmskog jezika, analizu filmskih sadržaja, kritičko mišljenje, kreativno izražavanje i odgovornu upotrebu filmskih tehnologija. Nastava bi trebalo da bude iskustvena, interaktivna, podsticajna i utemeljena na primjerima iz filmskih klasika i preporučenih ostvarenja savremene kinematografije. 



Metodičko-didaktička načela
Nastavnik/nastavnica koji/koja izvodi nastavu Filmska kultura dominantno koristi različite metodičke postupke koji karakterišu savremenu nastavu omogućavajući učeniku/učenici da slobodno izrazi sopstveni doživljaj filmskog djela povezujući ga sa doživljajima drugih, argumentovano ga predstavlja i razmjenjuje sa vršnjacima/vršnjakinjama u grupi, izgrađuje i senzibiliše svoj estetski ukus. 
Aktivno učenje i participacija učenika/učenica. Učenici/učenice se ne susreću prvi put sa filmom kroz nastavu Filmske kulture. Naprotiv, očekivano je da je njihovo filmsko iskustvo bogato, pa to predznanje treba evocirati u funkciji učenja. Nastava filma bi trebala da podstakne učenike/učenice da učestvuju, a ne da budu pasivni gledaoci/gledateljke. Jedan od zadataka ovog predmeta upravo je da učenicima/učenicama pomogne da postanu aktivni, kritički gledaoci/gledateljke filma. Aktivno učenje se realizuje kroz:
· Vođeno i istraživačko (usmjereno) gledanje filmova uz zadate kriterijume (npr. obratiti pažnju na planove, muziku, razvoj lika). Ovo je analogno vođenom i usmjerenom, istraživačkom čitanju koje se primjenjuje u nastavi književnosti. 
· Diskusije nakon projekcije tokom kojih učenici/učenice na početku iznose lični doživljaj (emocionalno reagovanje), ali i analiziraju elemente filmskog jezika (razumijevanje filmske umjetnosti). Pristup je tipičan za umjetničke sadržaje, jer se u nastavi polazi od doživljaja (emocionalnog reagovanja), ali se na tome ne zadržavamo, već nastojimo da učenike/učenice usmjerimo ka razumijevanju (kognitivnom reagovanju) elemenata filmskog djela koji su taj doživljaj omogućili. 
· Praktične zadatke snimanja i fotografisanja.
· Kratke debate i refleksije o ličnoj, društvenoj i vrijednosnoj dimenziji filma.
Aktivno učenje pomaže učenicima/učenicama da razviju i prodube interesovanje za filmsku umjetnost, razviju kritički stav, ovladaju filmskom pismenošću i izgrade samopouzdanje.
Integracija teorije i prakse. Učenici/učenice će najbolje razumjeti filmske pojmove ako ih odmah primijene na reprezentativnim primjerima. Npr. nakon objašnjenja šta je „krupni plan”, učenici/učenice dobijaju zadatak da naprave fotografiju u krupnom planu i objasne zašto su baš taj kadar odabrali. Ovaj pristup razvija sposobnost opažanja, pomaže u usvajanju stručnih termina, pomaže učenicima/učenicama da shvate kako se koristi filmski jezik i primjenjuju stečena znanja.
Spiralni model učenja. Spiralna struktura nastavnih programa nije tipična samo za ovaj predmet, primijenjena je i u drugim predmetnim programima. Takva struktura podrazumijeva da se istim pojmovima vraćamo u više navrata, ali na sve složenijem nivou. Pojam se prvi put uvodi na najnižem stepenu složenosti, u nekoj kasnijoj nastavnoj situaciji to se ponovi i dodaju se neke nove karakteristike. 
Na primjer:
· Učenici/učenice prvo uče šta je plan, pri čemu posmatraju, analiziraju i upoređuju različite primjere.
· U drugoj situaciji uče kako plan utiče na emociju.
· Naredni put uče kako se plan bira u npr. dokumentarnom filmu.
· U sljedećoj situaciji učenja analiziraju kako plan funkcioniše u žanru. 
Takav pristup obezbjeđuje sistematičnost i postupnost u učenju (od jednostavnijeg ka složenijem), te stabilno i relativno trajno usvajanje sadržaja.
Razvoj kritičkog mišljenja. U nastavi filma može se govoriti o funkcionalnoj i o kritičkoj pismenosti. Funkcionalna pismenost u najkraćem podrazumijeva da pojedinac razumije filmski sadržaj, da može govoriti o pojedinim njegovim segmentima/elementima, da može pronaći potkrepljenja za neke ideje itd. Kritička pismenost podrazumijeva i korak dalje, pa učenik/učenica može komentarisati film u duhu vremena, tumačiti njegovu namjenu (npr. projektovanu publiku) i potencijalne uticaje, da može uočiti npr. stereotipe i predrasude i razumjeti razloge njihovog pojavljivanja itd. 
Učenici/učenice bi trebalo da nauče da:
· prepoznaju poruke, ideje, ali i stereotipe,
· analiziraju kako film utiče na emocije i mišljenja različitih kategorija gledalaca/gledateljki,
· razumiju razliku između umjetničke namjene i prirode i komercijalnog cilja.
Film je uticajan medij i ova kompetencija je ključna za odgovorno korišćenje digitalnih sadržaja u 21. vijeku.


Vrste časova
Teorijski časovi nijesu časovi „čistih” predavanja, već časovi na kojima je jedan od centralnih ciljeva uvođenje nekog pojma iz filmskog jezika. Realizuju se putem kratkih uvodnih predavanja uz vizuelne primjere (ilustrativno-demonstrativne metode), vodeći računa o tome da teorija ne smije biti odvojena od filma. Za svako objašnjenje nekog pojma nastavnik/nastavnica priprema odgovarajući primjer.
Analitički časovi ili analitičko-interpretativni časovi realizuju se tako da učenici/učenice gledaju film ili insert i rade analizu prema zadatim kriterijumima/zahtjevima: tema, stil, zvuk, kompozicija, likovi itd.
Praktični časovi podrazumijevaju da učenici/učenice snimaju, fotografišu, pripremaju storyboard, rade montažu ili pišu recenziju.
Projektni timski rad pogodan je za nastavu ovog predmeta, jer omogućava razmjenu mišljenja kroz timski rad u grupi. Tiče se dobro osmišljenog grupnog rada na mini-filmovima ili tematskim prezentacijama. Projekti razvijaju odgovornost, saradnju i kreativno izražavanje.
Metode u nastavi Filmske kulture
Nastavne metode za ovaj predmet suštinski su sve one koje prepoznaje didaktika. Ipak, one bi trebalo da budu prilagođene konkretnim ciljevima, ishodima i namjeni ovog predmeta, što uključuje i uzrast učenika/učenica, njihovo predznanje i interesovanje, raspoloživo vrijeme za rad u nastavi, kao i specifičnosti filmskog sadržaja. 
Izučavanje filmskog sadržaja u teorijskom smislu sasvim prihvatljivo objašnjava teorija recepcije. Istu teoriju koristimo i u nastavi književnosti, muzičke i likovne kulture. Osnovni pojmovi teorije recepcije su horizont očekivanja i estetska distanca. Horizont očekivanja tiče se učeničkih predznanja i iskustava koja su važna za recepciju novog filmskog sadržaja. Mogu to biti predznanja o filmskom pojmovniku, žanru, rodu, poetici režisera/režiserke itd. Ta predznanja potrebno je aktivirati prije gledanja filma dobro osmišljenim pitanjima nastavnika/nastavnica kako bi učenici/učenice nakon posmatranja filma i njegove analize mogli da procijene estetsku distancu, koja u osnovi predstavlja novinu koju je film donio. 
U vezi sa ovim teorijskim okvirom je i pojam mjesta neodređenosti ili praznih mjesta, zajednički za literaturu i film, a vrlo pogodan za razumijevanje filmskih adaptacija. Npr. u jednom od predloženih filmova Pinokiju - Giljerma del Tora, nastalom adaptacijom istoimenog romana Karla Kolodija, između ostalog, dopunjeno je jedno od mjesta neodređenosti romana na samom početku. Naime, u Kolodijevom romanu izostavljeno je zašto je komad drveta oživio u rukama starog drvodjelje, pa je to literarno mjesto neodređenosti. U del Torovom filmu upravo to prazno mjesto postaje prostor čijom se dopunom (Đepeto je izgubio stvarnog dječaka) u svijet filma uvode pitanja moći, autoriteta, identiteta itd.  
Vođeno gledanje slično je vođenom čitanju ili čitanju u nastavcima. Iako je u okolnostima izvan nastave gotovo očigledno da filmsku projekciju ne bi trebalo prekidati radi nekih obrazloženja, pitanja ili kratkih diskusija, u nastavi je – posebno s obzirom na ograničeno trajanje časa – moguće, pa čak i podsticajno organizovati takvo gledanje filma ili njegovih inserata. Ovaj tip gledanja aktuelizuje predviđanje, tip stvaralačkog rješavanja problema. Kad učenike/učenice stavimo u poziciju da predviđaju dalji slijed događaja i postupaka likova, njihova mašta biva podstaknuta, ali time aktiviramo i njihovo predznanje, jer će na osnovu npr. poznatog žanra ili poetike režisera/režiserke oni već imati konkretnije ideje. U vođenom gledanju primjenjujemo tzv. tehniku reza (analognu rezovima koje je Šeherezada pravila pripovijedajući u Pričama iz 1001 noći), tj. pauze u gledanju pravimo tačno na onim mjestima koja u nastavku filma mogu biti razriješena na različite načine. 
Istraživačko ili usmjereno gledanje filma podrazumijeva da nastavnik/nastavnica prije gledanja filma učenicima/učenicama postavlja ključna pitanja u pismenoj formi na koja oni traže odgovore tokom gledanja. Ta pitanja bi trebalo da usmjere pažnju učenika/učenica na bitne elemente filma, one koje nastavnik/nastavnica procijeni važnim za kasnije aktivnosti. Osim toga, istraživački zadaci mogu da se odnose i na druga pitanja, pa učeničke grupe uz pomoć zadataka istražuju: autora/autorku, epohu ili period u razvoju filma, stil, određene sekvence iz filma.
Demonstracija ima važnu ulogu u nastavi i učenju ovog predmeta, jer je sami sadržaj praktično nemoguće upoznati bez ove metode. Pored demonstracije cjelovitih filmova, moguće je organizovati i kratke vježbe: prikaz različitih planova, uglova, osvjetljenja.
Praktično učenje takođe može biti organizovano, pa učenici/učenice snimaju kratke sekvence: scene iz školskog dvorišta, emocionalne scene bez dijaloga, sekvence o prirodnim ljepotama-pejzažima, poglede iz različitih uglova. Ovaj tip rada može biti povezan sa projektnim učenjem, a učenje putem rada na projektima podstiče razvoj: kreativnosti i divergentnog mišljenja, vještina timskog rada, rada u digitalnom okruženju, komunikacijskih i prezentacijskih vještina, odgovornosti za zajednički zadatak. Projekti mogu biti raznovrsni, pa učenici/učenice mogu raditi npr. na kratkom dokumentarnom filmu o školi ili zajednici, analizi filmske adaptacije književnog djela, kampanji (video spotu) o školskoj, lokalnoj ili društvenoj temi. 
Razgovori različitog tipa (diskusije, heuristički, debate) podstiču učenike/učenice da pripreme argumentaciju, da stavove ilustruju filmskim sadržajem i da konstruišu znanje o filmu u socijalnoj interakciji sa vršnjacima/vršnjakinjama i nastavnikom/nastavnicom. Fimski sadržaji nerijetko aktuelizuju kontroverzne teme, a nastavni rad na takvim temama obogaćuje iskustvo učenja, jer se učenici/učenice mogu naći u prilici da diskutuju o temama o kojima njihovi vršnjaci/vršnjakinje imaju potpuno suprotne stavove. Ovakve teme naročito razvijaju kritičko mišljenje kao jednu od ključnih kompetencija učenika/učenica. Svaka kontroverzna tema budi emocije sagovornika/sagovornice, čime se stvara mogućnost da kroz ovaj predmet nastavnici/nastavnice pomognu učenicima/učenicama u njihovom socioemocionalnom razvoju. Film je, osim toga, bogat sadržaj za razvijanje empatije. Nastava bi trebalo da podstiče učenike/učenice da: razumiju perspektivu likova (onih sa kojima se identifikuju, ali i onih koji im nijesu bliski po idejama), povezuju filmske situacije sa realnim životom (iskustveno prepoznaju važnost ideja ili tematike filma), izgrade tolerantnu atmosferu u učionici (svi imaju pravo da iznesu mišljenje), razviju kulturu uvažavanja tuđih stavova.
U nastavi ovog predmeta moguće je učiti i u digitalnom okruženju, pa se mobilne aplikacije mogu primijeniti za: jednostavnu montažu, snimanje videa, izradu storyboard-a. 
Da bi efekti učenja bili trajniji i kvalitetniji nastavu predmeta Filmska kultura poželjno je korelirati sa ostalim predmetima u svakoj pogodnoj prilici. 

Preporuke za rad po oblastima
Filmski jezik. Pojmove uvodimo sistematično i postupno, uz jasne i reprezentativne primjere. Te pojmove učenici/učenice primjenjuju u praktičnim zadacima. 
Filmski rodovi. Upoređivanje (komparacija) je dobar pristup za uočavanje sličnosti i razlika, pa je za razlikovanje filmskih rodova potrebno pokazati iste teme u tri roda: igrani, dokumentarni, animirani. Analizom sličnosti i razlika (moguće predstaviti Venovim dijagramom), učenici/učenice će relativno jednostavno povezati stil, pristup stvarnosti i kreativna sredstva koja se upotrebljavaju.
Istorija filma. Da bi savremena kinematografija mogla biti predmet učeničke recepcije vrlo je značajno da oni upoznaju etape razvoja filmske umjetnosti. Rad sa vremenskom trakom ili lentom događaja daje jasnu prostorno-vremensku strukturu. Osim toga, tokom izrade vremenske lente za istoriju filma poželjno je povezati film sa društvenim kontekstom i tehnološkim inovacijama. Time se stvaraju mogućnosti za raznovrsne i bogate korelacije sa ostalim nastavnim predmetima i utiče se na trajnost i kvalitet znanja učenika/učenica. 
Žanrovi i stilovi. Slično književnosti i filmska umjetnost razlikuje žanrove i ima mogućnost upotrebe stilskih izražajnih sredstava. Učenici/učenice bi trebalo da identifikuju ikonografiju na osnovu vizuelnih elemenata: kostima, svijetla, prostora i zvuka. Kod žanrovskih pojmova poželjno je koristiti kontrastne primjere (npr. komedija naspram trilera).
Kreativno izražavanje ili stvaranje po ugledu na gledani film. Suština recepcionističkog pristupa u nastavi umjetnosti ogleda se u tome da nakon gledanja filma učenici/učenice stvaraju. Naravno, ne očekuje se da učenici/učenice imaju dovoljno kompetencija da stvaraju nove filmove – potrebno je mnogo godina učenja da bi se stiglo do tog nivoa. Ipak, njihova stvaralačka uloga može da bude realizovana kroz kreaciju storyboard, recenzije ili npr. sinopsisa. Storyboard se pravi jednostavno, bez umjetničkog crteža — fokus je na kadriranju. Recenzija može biti klasičan, kratak tekst, ali može biti i video-recenzija ili blog. Sinopsis bi trebalo da ima jasnu strukturu: uvod – razrada – rasplet.
Etika u digitalnom prostoru. Pored toga što će kroz ovaj predmet bolje upoznati filmsku kulturu, učenici/učenice bi trebalo da steknu neke vještine transverzalnog tipa, a koje su od velikog značaja za njihovo ponašanje u digitalnom svijetu. Oni bi, pored ostalog, trebalo da nauče: da ne koriste muziku, slike i snimke bez dozvole i da tako poštuju autorska prava; da etički apsolutno nije prihvatljivo snimati druge ili montirati snimke koji uključuju druge, a bez njihove dozvole koja je zasnovana na potpunom uvidu u snimljeni materijal; da ne snimaju vršnjake/vršnjakinje, nastavnike/nastavnice ili časove ili bilo koji drugi sadržaj bez saglasnosti svih učesnika/učesnica, da se odgovorno ponašaju na internetu, da razumiju i poštuju razliku između privatnog i javnog dijeljenja sadržaja, da poštuju osnovna pravila digitalne kulture i komunikacije. 
I kroz nastavu Filmske kulture učenici i učenice razvijaju odgovorno, tolerantno i empatično ponašanje u internet zajednici.



G. [bookmark: _Toc494113148]PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I NADARENIM UČENICIMA/UČENICAMA

a.) Prilagođavanje programa djeci sa posebnim obrazovnim potrebama
Prilagođavanje programa djeci sa posebnim obrazovnim potrebama članom 11 Zakona o vaspitanju i obrazovanju djece sa posebnim obrazovnim potrebama propisano je da se u zavisnosti od smetnji i teškoća u razvoju, kao i od individualnih sklonosti i potreba učenika/učenica obrazovni programi, pored ostalog, mogu: 
- modifikovati skraćivanjem ili proširivanjem sadržaja predmetnog programa; 
- prilagođavati mijenjanjem metodike kojom se sadržaji predmetnog programa realizuju. 
Član 16 istog Zakona propisuje da je škola, odnosno resursni centar dužan da, po pravilu, u roku od 30 dana po upisu učenika/učenice, donese individualni razvojno-obrazovni program za učenika/učenicu sa posebnim obrazovnim potrebama (IROP), u saradnji sa roditeljem/starateljem i o tome obavijesti Zavod za školstvo, Centar za stručno obrazovanje i Ispitni centar. 
Više informacija nalazi se na sajtu: http://www.skolskiportal.edu.me/Pages/Inkluzivnoobrazovanje.aspx 

b.) Prilagođavanje programa nadarenim učenicima/učenicama
U Vodiču za rad s talentovanim učenicima/učenicama u osnovnoj školi i Protokolu za praćenje talentovanih učenika/učenica (2021) daroviti učenici/učenice se opisuju kao izuzetno sposobni učenici/učenice koji „uče brže od ostalih istog uzrasta“. Kao rezultat toga, obično im je potreban brži tempo podučavanja od mnogih njihovih vršnjaka/vršnjakinja. Kvalitetna nastava za talentovane učenike/učenice odvija se na većem ,,stepenu težine“ nego za mnoge učenike/učenice njihovih godina. Visok ,,stepen težine“ za talentovane učenike/učenice u njihovim oblastima talenta implicira da bi njihov sadržaj, procesi i rezultati trebali biti složeniji, apstraktniji, otvoreniji i višestruki, nego što bi bilo prikladno za mnoge njihove vršnjake/vršnjakinje. Često će im trebati manje strukture koje im je nametnuo/nametnula nastavnik/nastavnica.
Za razliku od učenika/učenice sa visokim postignućima koji/koja tačno završava zadatak koji mu/joj je dodijelio/dodijelila nastavnik/nastavnica,  talentovani/talentovana učenik/učenica započinje sopstvene zadatke i proširuje učenje izvan onoga što mu/joj je nastavnik/nastavnica zadao/zadala. 
Daroviti učenici/učenice pokazuju talenat za vizuelne i izvođačke umjetnosti kao što su slikanje, vajanje, pozorište, igra, muzika i druge umjetnosti, uključujući glumu i filmsku umjetnost.
Rad sa darovitim učenicima/učenicama realizuje se i kroz dodatnu nastavu i slobodne aktivnosti u okviru škole i lokalne zajednice. Zadaci koji se postavljaju pred darovite učenike/učenice zahtijevaju od njih znanja i vještine na višim kognitivnim nivoima. Planirani sadržaji i aktivnosti treba da dovedu učenike/učenice u situacije da razviju sposobnost transformacije i primjene znanja u novim situacijama u većem obimu (kreiranje storyboard-a, recenzije ili sinopsisa, kratkih videozapisa, aktivno učešće u analizama, diskusijama i debatama). Za darovite učenike/učenice potrebno je primijeniti princip diferencijacije prilagođavanjem: sadržaja učenja (akceleracija, sažimanje, transformacija i slično), procesa učenja (zadaci koji zahtijevaju više misaone procese), proizvoda učenja (prezentacije, videoklipovi, plakati) i okruženja za učenje koje će podsticati njegovu radoznalnost, kreativnost i produkcijsku sposobnost.
H. VREDNOVANJE OBRAZOVNO-VASPITNIH ISHODA
Vrednovanje procesa i ishoda učenja učenika/učenica nastavnik/nastavnica vrši kontinuirano. Nastavnik/nastavnica provjerava znanja, vještine i stavove učenika/učenica, analizira sakupljene informacije i procjenjuje postignuća učenika/učenica. Vrednovanje postignuća učenika/učenica bazirano je na sumativnom i formativnom ocjenjivanju, a podrazumijeva davanje kvalitetne povratne informacije učenicima/učenicama o nivou njihovih postignuća. Ocjenjivanje vaspitno-obrazovnih ishoda predmetnog programa Filmska kultura uključuje samovrednovanje i vršnjačko vrednovanje učenika/učenica. Elementi vrednovanja integrisani  su kroz obrazovno-vaspitne ishode i ishode učenja u Programu i odnose se na sve domene učenja. Važno je da nastavnik/nastavnica pristupa uspjehu kao demonstraciji rasta učenika/učenice ka savladavanju nekog ishoda/sadržaja.
Na osnovu datih elemenata formiraju se kriterijumi ocjenjivanja (kriterijumsko ocjenjivanje) kojim se procjenjuje koliki je individualni nivo postignuća kod svakog učenika/učenice, čime se izbjegava subjektivizam u ocjenjivanju međusobnim upoređivanjem učenika/učenica (normativno ocjenjivanje). 
Za procjenu postignuća u kognitivnom domenu koristi se revidirana Blumova taksonomija. Posmatranje učenika/učenica je poželjan vid praćenja naročito u socijalnom domenu gdje se vrednuje poštovanje pravila, saradnja sa drugima, pokazivanje tolerancije, posebno kod diskusija, projekata, grupnog rada i rada u paru. 
Nastavnik/nastavnica procjenjuje postignuća učenika/učenica, ali se i učenik/učenica nalazi u ulozi procjenjivača uz podršku nastavnika/nastavnica. Proces samoprocjene podstiče učenike/učenice da budu odgovorniji i spremniji za saradnju sa nastavnikom/nastavnicom na razvoju spostvenih ciljeva učenja. 

a.) Elementi praćenja učenika/učenica u nastavi

Tokom nastavne godine nastavnik/nastavnica kontinuirano prati učenika/učenicu i njegov napredak. Praćenje učenika/učenica u procesu nastave/učenja i vannastavnim aktivostima je preduslov za uspješno provjeravanje i objektivno ocjenjivanje. Elementi ocjenjivanja odgovaraju na pitanje: Šta je predmet praćenja, provjeravanja i ocjenjivanja učenika/učenica u nastavi Filmske kulture?[footnoteRef:2] [2:  Lalović, Z, (2020): Ocjenjivanje u funkciji razvoja učenika i unapređenja nastave i učenja u školi, Zavod za školstvo] 

Osim znanja, nastavnik/nastavnica prati kognitivne, komunikacijske i socijalne vještine učenika/učenica. Cjeloviti pristup podrazumijeva i praćenje stavova, vrijednosti i ponašanja učenika/učenica, jer se kroz vaspitnu ulogu škole nastoje prenijeti na učenika/učenicu određene vrijednosti i poželjni oblici ponašanja.





	
	KATEGORIJA CILJA
	ELEMENTI	PRAĆENJA	I OCJENJIVANJA
	PREDMET PRAĆENJA I OCJENJIVANJA - ŠTA PRATIMO I OCJENJUJEMO?

	ZNANJE
	
· Učenik/učenica poznaje činjenice i  informacije;
· Učenik/učenica samostalno uočava i izdvaja potrebne informacije.
	
· Učenik/učenica prati filmske sadržaje.
	
· Učenik/učenica raspolaže znanjem, informacijama, podacima, poznavanjem događaja iz prošlosti itd.

	KOGNITIVNE VJEŠTINE
	
· Učenik/učenica pokazuje sposobnost reprodukovanja, doživljavanja, analiziranja, upoređivanja, povezivanja, zaključivanja o filmskim sadržajima.
	
· Učenik/učenica razumije i izvodi zaključke.
	
· Kvalitet znanja – učenik/učenica sopstvena znanja interpretira na svoj način, upoređuje, povezuje i klasifikuje.

	
	
· Učenik/učenica rješava probleme, kritički misli i ispoljava kreativnost.
	· Učenik/učenica primjenjuje znanje iz Filmske kulture i transformiše ga prilikom sticanja znanja iz drugih oblasti/predmeta.
	
· Učenik/učenica može primijeniti u novoj situaciji znanje iz oblasti filmske  pismenosti kako bi riješio/riješila problem, odredio/odredila kvalitet informacija,  istinitost ili fikcije u filmskom sadržaju te granicu između fikcije i stvarnosti.

	KOMUNIKACIJSKE VJEŠTINE
	
· Učenik/učenica razumije, diskutuje, izlaže i prezentuje sadržaje obuhvaćene programom Filmska  kultura.
	
· Učenik/učenica adekvatno komunicira sa nastavnikom/nastavnicom, ostalim učenicima/učenicama u grupi koristeći verbalne, filmske, pisane, digitalne oblike komunikacije.
	
· Učenik/učenica aktivno sluša, jasno i organizovano izlaže vlastite misli, samostalno oblikuje jednostavne filmske forme, prezentuje najvažnije aspekte zadate teme, diskutuje i argumentuje sopstvene stavove.

	SOCIJALNE VJEŠTINE
	
· Učenik/učenica pokazuje vještine timskog rada, toleranciju, empatiju, samokontrolu, samopouzdanje, zahvalnost.
	
· Učenik/učenica prihvata drugačije mišljenje, asertivno ispoljava sopstvene emocije, pokazuje toleranciju u odnosu na različitost, ispoljava samopouzdanje prilikom postavljanja pitanja, rješavanja problema.
	· Učenik/učenica sluša druge i pokazuje sposobnost kvalitetnog komuniciranja kontrolisanjem emocija, ispoljava razumijevanje i empatiju prema drugima.

	STAVOVI,	VRIJEDNOSTI, OSOBINE
	· Učenik/učenica pokazuje samosvjesnost, strpljenje, inicijativnost, upornost, odgovornost, radozalnost i samostalnost.
	· Učenik/učenica redovno prati nastavu, ispoljava svjesnost o važnosti Filmske kulture, inicira raspravu na nove teme, pokazuje upornost i radoznalost u otkrivanju novih sadržaja.
	· Učenik/učenica daje nove prijedloge prilikom rješavanja problemskih situacija, ispoljava motivaciju na času i prilikom učešća u vannastavnim aktivnostima, često i rado postavlja pitanja koja su u vezi sa nastavnim sadržajima.










b.) Kriterijumi praćenja i ocjenjivanja
Kriterijumi ocjenjivanja predstavljaju pokazatelje postignuća učenika/učenica na različitim nivoima usvojenosti predmetnog programa Filmska kultura. Nova praksa ocjenjivanja podrazumijeva da nastavnik/nastavnica za svaki obrazovno-vaspitni ishod iz Programa izradi kriterijume ocjenjivanja na tri nivoa: osnovni, srednji i viši, prema revidiranoj Blumovoj taksonomiji, npr:
Obrazovno-vaspitni ishod 1 
Na kraju učenja učenik/učenica će moći da objasni osnovne elemente filmskog jezika.
	Osnovni nivo
	Srednji nivo
	Viši nivo

	
POZNAVANJE ČINJENICA I INFORMACIJA U MANJE-VIŠE IZVORNOM OBLIKU 
(činjenično znanje, poznavanje i osnovno razumijevanje činjenica, podataka, definicija...)



Npr: Učenik/učenica imenuje kadar, ugao snimanja, plan; 
Razumije da postoje različiti uglovi snimanja... 
	
UTVRĐIVANJE RELACIJA MEĐU ELEMENTIMA ZNANJA - ZAKLJUČIVANJE
(analiza, izdvajanje elemenata i utvrđivanje odnosa među njima: poređenje, razlikovanje, povezivanje, klasifikovanje, odrediti uzroke i posljedice)

Npr: Učenik/učenica analizira uglove snimanja i razlikuje uglove snimanja...

	
LIČNI, AUTONOMAN ODNOS UČENIKA/UČENICE PREMA SADRŽAJU KOJI UČI 
(primjena, analiza i sinteza: vrednovanje i selekcija, opredjeljivanje, primjena u novim okolnostima (u novoj situaciji), transformacija u novi oblik, novu cjelinu i sl)
Npr: Učenik/učenica vrednuje različite uglove snimanja  i primjenjuje ih na konkretnim primjerima...



c.) Obaveze učenika/učenica
Realizacija predmetnog programa Filmska kultura zahtijeva od učenika/učenica: 

- uključenost i aktivnost na času; 
- odgovarajuću motivaciju za rad; 
- spremnost da ispolji radoznalost i postavlja pitanja; 
- preuzimanje odgovornosti prilikom izrade timskih i individualnih zadataka; 
- uključenost u nastavne i vannastavne aktivnosti; 
- ispoljavanje inicijativnosti.
d.) Oblici praćenja i provjeravanja 
Izborni predmet Filmska kultura podrazumijeva primjenu otvorenih i zatvorenih tipova zadataka. Međutim, reproduktivni zadaci gotovo u potpunosti izostaju, osim ukoliko se nameće neophodnost prilagođavanja učenicima/učenicama sa posebnim obrazovnim potrebama. Realizacija ishoda predmetnog programa Filmska kultura zahtijeva kreiranje problemskih pitanja i zadataka. 
Problemska pitanja i zadaci mogu se javiti u različitim oblicima: zadaci esejskog tipa, zadaci tipa upoređivanja, nalaženja sličnosti i razlika, zadaci tipa procjenjivanja, kreiranja i sl. Pored saznajnih ciljeva, ovim tipom zadataka utvrđuju se i različite intelektualne vještine (analiziranje, upoređivanje, logičko, kritičko i stvaralačko mišljenje), ali i osobine ličnosti (otvorenost za nove ideje, nezavisnost u mišljenju, fleksibilnost, upornost). 

I. [bookmark: _Toc494113150]USLOVI ZA REALIZACIJU PREDMETA

a.) Resursi za realizaciju predmetnog programa
Realizacija predmetnog programa Filmska kultura kao izbornog predmeta podrazumijeva susret učenika/učenica sa informacijama koje mogu biti u obliku činjenica, različitih strategija učenja i kontinuiranog podsticanja na samostalan rad. Uloga nastavnika/nastavnice je da izabere, prilagodi i/ili napravi i upotrijebi resurse koji će biti u funkciji procesa učenja. 
U novijoj stručnoj literaturi resursi za učenje se klasifikuju u četiri velike kategorije: ljudski resursi, pravi objekti, nastavni mediji i nastavna sredstva i pomagala. 
a. Ljudski resursi: osim nastavnika/nastavnica, gosti-predavači/predavačice: glumci/glumice, režiseri/režiserke, producenti/producentkinje i ostali filmski radnici/filmske radnice, drugi učenici/druge učenice, roditelji/staratelji koji se bave filmskom umjetnošću i drugi. 
b. Nastavni mediji: pomoćna literatura, časopisi, fotografije, panoi, dijagrami, grafikoni, modeli, slajdovi. 
c. Audio-vizuelna sredstva: posebna onlajn platforma sa filmovima koji se koriste u nastavi, a koji su predloženi programom: trejleri, dokumentarne emisije, animacije, videoklipovi, audio zapisi. 
d. Informaciono-komunikacione tehnologije: računar, projektor, mobilni telefon, Internet.
e. Objekti: učionica, bioskopska sala, multimedijalna sala.

b.) Profil i stručna sprema nastavnika/nastavnica
Regulisano Zakonom o osnovnom vaspitanju i obrazovanju i Pravilnikom o profilu obrazovanja nastavnika/nastavnica predmetne nastave uz posjedovanje sertifikata o pohađanim odgovarajućim programima stručnog usavršavanja akreditovanim od strane Zavoda za školstvo Crne Gore.

